SPRÁVA ZO ZAHRANIČNEJ PRACOVNEJ CESTY

1.  Účastníci ZPC:
Mgr. Juraj NOGE, CVTI SR, Lamačská cesta 8/A, 811 04 Bratislava, vedúci odboru; angličtina, ruština
Mgr. Július KRAVJAR, CVTI SR, Lamačská cesta 8/A, 811 04 Bratislava, odborný pracovník; angličtina, nemčina, ruština, poľština
2.  Zahraničná pracovná cesta:
Miesto:  CSC – IT Center for Science, Helsinky/Espoo, Fínsko
Termín a trvanie: 22. – 25. júna 2015
Účel cesty: spoznanie infraštruktúr a služieb CSC – IT Center for Science, ktoré zabezpečujú ITK podporu pre výskum a vývoj vo Fínsku
ÚČASTNÍCI, KTORÝM SA ÚČASŤ HRADÍ 100% Z PROJEKTU NITT:
- Mgr. Juraj NOGE – vedúci odb. ORIS, odborný pracovník projektu NITT – akt. 2.1
- Mgr. Július KRAVJAR - odborný pracovník projektu NITT – akt. 2.1
3.  Rámcový program pobytu:
22. 6. 2015          	08.15 hod. 			odchod z Bratislavy
                              	14.40 hod. 	                      	príchod do Helsínk
23. 6. 2015                  09.30 – 16.30 hod.		odborný program
			09.00 – 14.30 hod.		odborný program
24. 6. 2015                  09.00 – 14.30 hod.		odborný program
25. 6. 2015		09.00 – 13.00 hod.		odborný program
17.05 hod.			odchod z Helsínk
			20.30 hod.			príchod do Bratislavy
4.  Stručný priebeh rokovaní, resp.  študijného pobytu:
Prezentácie a rokovania prebiehali za účasti generálneho riaditeľa a odborných riaditeľov spoločnosti CSC.
Po oficiálnom privítaní v doobedňajšom bloku nasledovala prezentácia o CVTI SR a jej aktivitách. Prezentácia zaujala, záujem hostiteľov bol zrejmý z ich otázok. Najviac ich zaujal projekt PopVaT (popularizácia vedy a techniky), jeho zacielenie na mládež a aktivity s tým spojené. Živo sa zaujímali aj o projekt NITT (Národná infraštruktúra pre transfer technológií) – hlavne o spolupráce vedecko-výskumného sektora a praxe – a o Systém na odhaľovanie plagiátov. Prezentoval sme aj edičnú činnosť CVTI SR: Quark, TTb, ITlib, Vedecký kaleidoskop. Zaujímali sa hlavne o náplň jednotlivých časopisov a o ich cieľovú skupinu. Privítali, že sme im poskytli vzorky jednotlivých časopisov. V odpoludňajšom bloku sme odprezentovali Systém na odhaľovanie plagiátov na Slovensku, základné míľniky pri jeho implementácii, jeho prínosy pre akademickú obec a verejnosť vôbec a spomenuli sme ocenenia, ktoré získal na domácej i medzinárodnej scéne.

O spoločnosti CSC podrobne informoval jej generálny riaditeľ Kimmo Koski vo svojej prezentácii. Od roku 1997  sú neziskovou spoločnosťou vo vlastníctve štátu, riadenou Ministerstvom školstva a kultúry, majú 270 zamestnancov. CSC je  súčasťou štruktúry fínskeho výskumu, vyvíja a ponúka vysoko kvalitné služby v oblasti IKT (všetky služby tohto typu sú centralizované v CSC).  

Medzi ich základné služby patria  sieťové služby, výpočtové služby, aplikačné služby, dátové služby pre vedu a kultúru, manažment informačných služieb. Tieto služby poskytujú vysokým školám, ministerstvám, verejnému sektoru, výskumným centrám, spoločnostiam. Za veľmi významný faktor považujú obnovovanie výpočtových kapacít každých päť rokov s tým, že na obnovu je potrebné prípravu začať už v polovici cyklu. Služby pre vysoké školy majú predplatené na základe zmluvy s ministerstvom školstva a kultúry (50% obratu). Celkový ročný obrat je 36 mil. EUR (bez investícií), jeho druhá polovica je tvorená predajom služieb (25%), externým financovaním (15% - EC, Tekes, Fínska akadémia vied a iné zdroje), FUNET (10%). GR nám v dlhšej diskusii podrobne vysvetlil spôsob financovania a fungovania CSC.

Majú vyše 200 serverov, cca 50 ľudí (nie FTE) zamestnáva ich obsluha. Majú aj vlastných vývojárov, ktorých potrebujú k open source SW, ktorý ponúkajú pre svojich klientov. Široko využívajú OpenStack (open source) na poskytovanie výpočtových zdrojov „on-demand“ a správu rozsiahlych sietí virtuálnych strojov prevádzkovaných na báze cloudového riešenia..

CSC je najúspešnejším fínskym žiadateľom o projekty EC. 

Fínsko participuje na týchto medzinárodných výskumných infraštruktúrach: CERN, EMBL, ESA, ESFR, ESO, FAIR, ITER. CSC je partnerom na viacerých národných a medzinárod-ných projektoch: PRACE (Partnership for Advanced Computing in Europe), Finnish Information Infrastructure Services, CSC Research Infrastructure (Supercomputer, HPC Cluster, Cloud, Data Center Kajaani, FUNET - national research network), ELIXIR (European Life Science Infrastructure for Biological Information), Nordic e-Infrastructure Collaboration.

CSC nerobí výskum ale podporuje ho. Pripravuje pre akademickú obec metodológie a softvér. Zaujímajú sa o projekty, na ktorých participujú viaceré vysoké školy, výskumné centrá.

Druhý deň bol zameraný na otázky týkajúce sa budovania a prevádzky datacentier a poskytovania služieb akademickej komunite. Pri výstavbe datacentier sa orientujú na to, aby tieto centrá boli predovšetkým modulárne a ekologické. DC v Kajaani je špičkou vo svetovom meradle pokiaľ ide o ekologickú, energetickú a ekonomickú efektívnosť. DC poskytujú výpočtové a úložné služby (na národnej a aj medzinárodnej úrovni), cloud služby, služby typu IaaS, sieťové služby.  

Časť výpočtovej infraštruktúry majú v Espoo, najvýkonnejšie systémy majú v Kajaani – 600 km severne od Helsínk. Prečo išli na sever? Jedným z  dôvodov, najmä ekonomickým,  bolo to, že tam získali haly v zaniknutej továrni na spracovanie dreva a druhým dôvodom sú lepšie klimatické podmienky na to, aby mohli znížiť spotrebu energie na chladenie. 

V Kajaani majú supercomputer Sisu (Cray XC40) určený pre High Performance Computing (HPC) s výkonom 1,7 Petaflops/s (1,7 * 1015 operácií za sekundu v pohyblivej rádovej čiarke), vyše 40 tisíc jadier – masívny paralelizmus, rýchla konektivita. Taito (HP supercluster so 16 blokov) má výkon 600 Teraflops/s s výkonnými ale úspornými Haswell procesormi a je určený pre spracovanie stredne veľkých paralelných úloh, ako aj pre úlohy, ktoré vyžadujú veľké množstvo pamäte – takmer 19 tisíc jadier. To sú tie najvýkonnejšie.

Veľkú pozornosť venujú softvérovému vybaveniu. Klienti CSC majú možnosť využívať 160 druhov softvéru (komerčného i open source typu) – informácie sú dostupné na stránke https://research.csc.fi/software. Kvôli vysokému zastúpeniu open source softvéru v ich ponuke majú aj vlastný team vývojárov. Služby tohto typu pokrýva 50 poracovníkov CSC, ktorí sú v štyroch oddeleniach: podpora HPC, podpora pre computational science, data intenzívny computing a výpočtové prostredia. Ponúkajú expertízy a IT konzultácie týkajúce sa návrhu algoritmov, optimalizácie kódu a paralelizácie, portovania kódu do nových architektúr, výpočtových projektov, zabezpečenia serverovského HW. Koordinujú obstarávanie SW na národnej úrovni, vyvíjajú a udržujú SW. Sú pružní, poskytujú SaaS, PaaS a IaaS. 

Tretí deň bol zameraný na medzinárodnú spoluprácu a výskumné infraštruktúry. Boli sme oboznámení s Roadmap 2014-2020 v oblasti výskumných infraštruktúr a o medzinárodnej spolupráci, z ktorých určité časti koordinuje práve CSC. 

Obe strany skonštatovali, že to bola užitočná výmena informácií, ktorá môže prispieť k ďalšiemu skvalitňovaniu služieb pre vedecko-výskumnú komunitu v oboch krajinách. Pre CVTI SR je to najmä v tom, že pri príprave rozvojových projektov nadväzujúcich na výstupy projektu NITT SK (akt. 2.1) sa môžeme v mnohom  inšpirovať poznatkamiz CSC, napríklad pri rozvoji IKT ISS alebo cloudových služieb pre vedecko-výskumnú komunitu v SR. 

Spoločnosť CSC slovami generálneho riaditeľa vyjadrila záujem navštíviť CVTI SR pravdepodobne aj so zástupcami Ministerstva školstva a kultúry v septembri alebo októbri 2015. Veľmi radi by sa podrobnejšie dozvedeli o projekte PopVaT (popularizácia vedy a techniky) o projekte NITT (Národná infraštruktúra pre transfer technológií), hlavne o spolupráci vedecko-výskumného sektora a praxe, hlavne pokiaľ ide o malé a stredné podniky.
5.  Odporúčané závery:
1. Pripraviť program a podmienky pre návštevu z Fínska v CVTI SR (september – október).
2. Informovať vedenie a projektových pracovníkov CVTI SR o poznatkoch z Fínska. 
3. Využiť poznatky zo ZPC pri ďalšom rozvoji IKT infraštruktúry CVTI SR a súvisiacich služieb.
6.   Prehľad prinesenej dokumentácie a miesto jej uloženia
Dokumentáciu vo forme prezentácií je uložená u účastníkov ZPC na Odbore RIS. 
7.   Osobitne vyhodnotený očakávaný prínos ZPC
a.	ZPC nám umožnila 
1.	oboznámiť sa s poskytovaním a prevádzkou služieb typu IKT pre národnú i medzinárodnú vedecko-výskumnú komunitu,
2.	oboznámiť fínsku stranu s činnosťou a úspechmi CVTI SR 
3.	informovať o slovenskom prístupe k podpore vedy, výskumu a školstva
4.	spropagovať rezort školstva a vedy a aj Slovensko 
b.	Poznatky zo ZPC budú využité pri ďalšom rozvoji Integrovaného systému služieb CVTI SR pre vedecko-výskumnú komunitu na Slovensku
8.    Spôsob zverejnenia výsledkov ZPC, prenos získaných informácií
Správa zo ZPC bude zverejnená na web stránke MŠVVaŠ SR a na intranete CVTI SR. 
Súhlasím so zverejnením správy na internete: áno

Dátum: 30. 6. 2015
Správu vypracoval:	Mgr. Juraj Noge a Mgr. Július Kravjar
   
Dátum: 1. 7. 2015
									
Správu schválil:  prof. RNDr. Ján TURŇA, CSc., generálny riaditeľ